Van Olof Berg tot die Brinks op Groot Phesantekraal – Swartland Joernaal Skip to content
Van Olof Berg tot die Brinks op Groot Phesantekraal
Groot Phesantekraal buite Durbanville vier vanjaar hul 324ste bestaansjaar.
Hierdie plaas met sy ryk geskiedenis is een wat oor die jare heen aangepas en vernuwe het om by die tye en ontwikkeling te bly.
Goewerneur Simon van der Stel het die plaas in 1698 aan Olof Berg gegee.
Die Berg-familie het vir die volgende 120 jaar die plaas besit, tot hulle dit in 1818 aan die Louw-familie van Rawsonville-area verkoop het.
In April 1897 het Arend Brink die plaas gekoop, alhoewel hy oorspronklik van die Kaap was, was hy vroeër vir 'n aantal jare 'n transportryer tussen Kimberley en Johannesburg. Met sy terugkeer na die Kaap het hy Phesantekraal gekoop.
Vandag boer die Brink-familie op die plaas.
"Wat vir my die lekkerste en bevredigendste is van ons boerdery, is dat ons almal saam as een kan saam werk, reg deur ons verskillende afdelings en dat ons elkeen ons eie dinamika het en ook so waarde kan toevoeg.
"Ek en my broer is in 'n baie bevoorregte posisie om saam ons pa te boer en sal dit vir solank as moontlik koester.
"Ons is 'n regte familie-besigheid en dit raak 'n skaars opset en ons sal graag dit wil behou en uitbou," vertel Rennie Brink.
Landbouers staar baie uitdagings in die gesig en op Groot Phesantekraal is dit ook geensins anders nie.
"Ek dink vanjaar se grootste uitdaging gaan ons hoë inset kostes wees, pryse het met 200-300% gestyg. Jou beplanning en bestuur moet nou dubbeld so goed wees. Een groot uitdaging is die koste van nuwe masjinerie, mens kan nie bekostig om agter te raak met vervanging nie, maar dit is n koste wat groot impak maak op n boerdery se marges," vertel Rennie.
Groot Phesantekraal is 'n gemengde boerdery, waarvan graan en vee die hoofvertakkings is. Hier word ook met wingerd geboer en bottel hulle hul eie wyn onder die Groot Phesantekraal-naam.
Hoe pas die legkaart van die familieboerdery en -besigheid in mekaar?
"Huidiglik is my pa, André Brink, hoof van die bestuurspan. Ek is verantwoordelik vir die graanproduksie afdeling asook vir die wingerd en my broer Jeandré vir die bestuur van al die vee. Ons produseer ook ons eie wyn.
"My ma, Ronelle, is baie betrokke by die bou van die handelsmerk asook, bemarking en uitvoere. Ons het 'n suster, Marizanne, wat in bedryfsingenieur is wat tans buite die landbou werk maar ons voorsien dat sy binnekort haar insette met betrekking tot ons boerdery sal lewer."
Hoe begin 'n dag op Groot Phesantekraal vir die Brinks?
"Begin met koffie saam my pa by hom in die huis waar die dag se beplanning gedoen word, daarna kom ons saam ons personeel bymekaar waar die dag se take uitgedeel word, en van daar af beweeg ons maar tussen die spanne rond. Later sal daar bietjie in die kantoor ook gewerk word, ek glo baie sterk daarin om goeie rekord te hou van alles wat gedoen word, so kan mens jouself meet om te verseker dat jy altyd weet waar jy staan."